Anno Domini millesimo ducentesimo quinquagesimo nono acta sunt haec apud Cistercium tempore Capituli generalis.  1  In primis statuit et ordinat Capitulum generale ut missa, quae cum duobus ministris de Beata Virgine solet cantari sabbatis pro officio cuiuscumque sancti, quod cum uno ministro cantari debet, nullatenus omittatur, sed alicui id officium iniungatur a cantore.  2  Quoniam ad aures Capituli generalis relatione pervenit fide digna quod quidam visitatorum ordinationi violenter in ipsis visitationibus se opponunt, statuit et ordinat Capitulum quod quicumque monachus vel conversus visitatorum ordini vel processui per se vel per interpositam personam contradicere praedicto modo, vel se opponere de cetero attentaverit, sententiae conspiratorum per omnia subiaceat, omni super hoc sibi venia deneganda. Abbas vero qui modo simili culpabilis inventus fuerit in hoc casu absque retractatione qualibet deponatur.  3  Quoniam in fraudem hospitalitatis personis Ordinis exhibendae, quidam grangiis et locis suis personas praeficiunt saeculares licet ipsorum locorum fructus et emolumenta perveniant ad eosdem, statuit et ordinat Capitulum generale quod abbas in cuius locis praetextu fraudis huiusmodi personae Ordinis modo debito receptae non fuerint, omni sexta feria sit in pane et aqua usque ad sequens Capitulum generale, in eodem super hoc veniam petiturus.  4  Sententia anno praeterito contra abbates qui tempore quo tenentur ad Capitulum generale non veniunt edita, temperatur in hunc modum quod de Ungaria, de Polonia et de Livonia abbates, qui propter metum Tartarorum non veniunt, ut tenentur, pro excusatis habeantur, dummodo ipsorum visitatores dictum metum generali Capitulo per litteras insinuent esse iustum ; anno vero proximo sequenti venire modis omnibus teneantur nisi casu consimili fuerint impediti.  5  Item diffinitioni olim editae de fideiussione et custodia depositorum distinctione undecima quae sic incipit : Nullus de Ordine nostro, additur quod quicumque abbas contra venire praesumpserit, ipso facto se depositum noverit et excommunicationis vinculo innodatum ; illi vero abbates qui iam praedictae diffinitionis transgressores fuerint, teste conscientia, ab administratione spiritualium et temporalium abstineant, donec secum super hoc fecerint dispensari, salva nihilominus patrum abbatum animadversione cum sibi fuerit manifestum.  6  Item statuit et ordinat Capitulum generale quod festum beati Roberti abbatis cum duabus missis fiat de cetero per totum Ordinem solemniter. Responsorium ad Vesperas : *Iste sanctus* ; et conversi laborabunt.  7  Diffinitioni editae de non accipiendo ad usuras additur hoc propter multos transgressores, quod qui contravenerint seu taliter contrahendo seu fraudulenter celando, deponantur.  8  Mandatum domini Papae, et petitio domini archiepiscopi Remensis et quorumdam suffraganeorum suorum de faciendo festo beati Nichasii martyris, exauditur in hunc modum quod in domibus Ordinis nostri in Remensi provincia constitutis, fiat de dicto festo festum duodecim lectionum cum una missa, et fiat de ipso sicut de beato Thoma martyre.  9  Petitio Fratrum Minorum de festo beati Francisci per Ordinem universum faciendo cum duodecim lectionibus et una missa, exauditur, et de ipso fiat per omnia sicut de beato Hieronimo.  10  Item cum relatione fide digna, necnon et litteras prioris et conventus Wanteliae didicerit Capitulum generale eiusdem loci conventum abbati de Eleemosyna dictae domus patri tanquam filios rebellionis et inobedientiae, visitationis tempore manifestissime restitisse, ac horribiliter excessisse, et tantus excessus a bonis sub dissimulatione nullatenus debeat praeteriri, de Boxelia et Hiles et de Quinquezode abbatibus cum abbate de Eleemosyna committitur in plenaria Ordinis potestate, et quid inde, etc.  11  Item abbas de Fonte Danielis qui suae famae prodigus et proprii persecutor honoris cum talis et taleis lusisse dignoscitur, cui propter subreptionis imprudentiam parcit Capitulum generale ad praesens, quadraginta diebus sit extra stallum abbatis et sex diebus in levi culpa duobus eorum in pane et aqua.  12  Item abbas Bellae vallis qui per decennium et amplius filiam suam de Dalfino visitare neglexit, cum alias negligens et remissus asseratur, tribus diebus poenam sustineat levis culpae.  13  Item frater Ioannes quodam abbas Locedii, qui administrationis suae tempore haeretico cuidam publice condemnato communicare praesumpsit, et ad eius consilium prohibitis locis et temporibus carnes manducavit, quique timore Dei postposito quamdam gloriosae Virginis imaginem gemmis quibus adornata fuerat nefarie spoliavit, omni sexta feria de cetero sit in pane et aqua, et ab esu carnium penitus abstineat, nisi forte gravissima infirmitas dispensationem exegerit in hoc casu, et de abbatia non exeat quacumque de causa nisi cum aliis ad laborem.  14  Item abbas de Oliva qui anno praeterito prout tenebatur non venit ad Capitulum generale, poenam peragat huiusmodi transgressoribus constitutam ; similiter et omnes alii qui praesenti anno prout tenebantur non venerunt ; visitatores sui hoc eis denuntient.  15  Item domino Ebroicensi, electo conceditur post eius obitum plenarium servitium. Hoc idem conceditur domino Petro regis Francorum cancellario.  16  Petitio domini regis Navarrae de anniversario secundo idus augusti pro matre sua faciendo, et similiter pro se et uxore sua post ipsorum obitum per universum Ordinem, exauditur.  17  Petitio domini Roberti abbatis Sancti Victoris Parisiensis, amici Ordinis, de faciendo pro ipso, quod pro uno de fratribus nostris fieri consuevit, post eius obitum, exauditur.  18  Item praecipitur ut anniversarium domini Renerii iam defuncti fiat sexti idus decembris per Ordinem universum.  19  Petitio abbatis de Oratorio qui petit absolvi a susceptione hospitum per triennium, exauditur ; hoc idem conceditur abbati de Bellabrancha, et abbati de Buxeio et de Novo castro per biennium.  20  *Petitio* senescalli Provinciae de duobus conversis Caroliloci sibi concedendis, dummodo honestis deputentur officiis, exauditur.  21  Petitio domini Alphonsi regis Arragonensis primogeniti, de uno monacho concedendo, dummodo honesto deputetur officio, exauditur.  22  Petitio domini comitis Britanniae de monachis sibi concedendis ad celebranda divina in capella propria, exauditur.  23  Petitio abbatis Herbertoniae de non recipiendo hospites per triennium exauditur. Hoc conceditur abbati Cariloci.  24  Abbas Aquae longae qui iam dicto haeretico quem alii evitabant, contempta censura ecclesiastica, familiariter nimis adhaesit, non sine scandalo plurimorum, carnes quoque ipsius consilio in civitate *Papiae* comedere non abhorrens, bonum nomen Ordinis quantum in ipso fuit, polluit et confundit, sententialiter deponitur in instanti, hoc addito quod per annum omni sexta feria sit in pane et aqua. Abbas de Locedio patri *abbati* ipsius denuntiet exequendum.  25  Abbas de Brueria in Anglia qui abbatiam de Tinterna de mandato patris abbatis providere debebat, secundum formam Ordinis, de pastore, et in generali Capitulo confessus est se ibidem clandestinam electionem fecisse, ut similis metu poenae ab huiusmodi abusivo processu ceteri terreantur, sex diebus sit in levi culpa duobus eorum in pane et aqua, et quadraginta diebus extra stallum abbatis. Praedictam vero electionem quae facta fuit nulla forma iuris vel ordinis observata, generale Capitulum denuntiat esse nullam ; verum quoniam ipsa electio non personae sed formae vitio reprobatur, concedit Capitulum generale ut ille idem in eadem abbatia possit eligi, si ei aliquid canonicum non obsistat.  26  Petitio abbatis de Albotractu, de faciendo anniversario episcopi Corgensis et fundatorum suorum semel in anno in domo propria, exauditur.  27  Petitio abbatis de Campania, de faciendo anniversario in domo propria episcopi Cenomanensis, qui in eadem domo sibi devotissime sepulturam elegit, favorabiliter exauditur.  28  Petitio domini episcopi Cistrensis, qui petit unum sibi concedi monachum in confessorem, exauditur.  29  Petitio abbatis de Pietate Dei de faciendo festo XII lectionum de sancta Margareta in domo propria, exauditur. Hoc idem conceditur abbati Casae novae in Lombardia de festo sanctorum Sulpitii et Torpeti.  30  Omnibus abbatibus in regno *Alemanniae* constitutis, et alibi ubi habentur aliqua corpora undecim millium virginum, indulgetur ut in domibus suis, si voluerint, faciant de ipsis festum XII lectionum cum una missa.  31  Petitio abbatum de regno Angliae qui petunt quod liceat eis cantare historiam beati Edmundi, cum responsoriis sicut fit in Pontiniaco, exauditur.  32  Conceditur abbati de Langonio quod liceat ei facere in domo propria anniversarium fundatorum suorum.  33  Conceditur abbati de Rupe, propter multa incommoda quae sustinuit domus sua, quod a Capitulo generali remaneat usque ad quinquennium, ista vice.  34  Quia conversi Bonaecumbae pravi consensus vitio depravati, suis alias rebelles abbatibus extiterunt, iteratam puniendae temeritatis audaciam quam noviter attentarunt, non potest generale Capitulum conniventibus oculis pertransire ; fide siquidem didicit digna quod nuper visitationis tempore, in praesentia patris abbatis et aliorum abbatum qui ab ipso vocati convenerant super quodam furto ibidem commisso, modo debito tractaturi, conversi grangiarum qui factum furtum temere defensuri, domibus et animalibus suis derelictis, ad abbatiam non vocati venientes, et cum aliis ibidem consistentibus convenientes in unum passim et sine licentia mutuo loquebantur, abbatibus qui convenerant contumelias et vecturis eorum interitum comminantes, ne vero facti perversitas ipsis sicut alias transeat in exemplum, de Obazina, de Bellapertica et de Grandisilva abbatibus praecipit Capitulum generale quod ad locum ipsum personaliter accedentes, vel ad alium si viderint expedire, viriliter se habeant in correctione facinoris memorati, invocato ad hoc, si necesse fuerit, auxilio brachii saecularis ; et hoc infra Nativitatem Domini, si commode potuerint, exequantur, et quid inde, etc.  35  Ut infesta contumaciae Berolensis ad purum macula deleatur, statuendum censuit Capitulum generale quod fratres Durandus quondam prior, Rodericus de Bera, Sanctius de Valentia et Ioannes de Maillat monachi berolenses, qui ex aliis causis, sine cuiusque poenitentiae cauterio a domo propria sunt emissi, sententiae conspiratorum per omnia subiaceant, quia in praedictae pravitatis vitio magis culpabiles extiterunt ; fratres vero Sanctius de Tutela, Ioannes de Teust, Marcus et Semenius de Tarrascona eiusdem loci monachi, et Dominicus monachus de Oliva, quos contagium inficit facinoris memorati, a propriis emissi domibus, sententiae conspiratorum per omnia subiacebunt ; item fratrum Dominici et Eneti monachorum Berolae corpora de cimeterio exhumantur, eo quod in excommunicationis sententia quam propter facinus idem incurrerant contumaciter decesserunt, et nil obedientia prodesse videretur humilibus si contumacia contumacibus non obesset. Abbas autem de Berola illos quos a praedecessore suo eiectos invenerit minus iuste, de consilio patris abbatis studeat revocare. Ceterum immoderatas expensas ab abbate Scalae Dei in praedicta factas executione negotii, sibi dictus abbas Berolae refundere teneatur ; de Sacramoenia et de Buxeto abbates totius praedicti negotii executores instituit Capitulum generale, qui praedictas taxabunt expensas et solutionibus praefigent terminos prout viderint expedire.  36  Cum abbatia Sancti Ioannis de Crisanto in personis et rebus multiplices defectus patiatur, et abbas de Compuenice pater ipsius non possit eidem commode subvenire, cessionem et concessionem paternitatis quam Placensi abbati, de consensu abbatis Morimundi, fecit ex hac causa dictus abbas de Compuenice, confirmat et ratificat Capitulum generale.  37  Conqueritur Evrardus de Venantio civis Duacensis de abbate de Genliis et petit iudices abbatem de Dondrai et de Malitos et episcopum de Mince. Abbas de Fontibus hoc eis denuntiet.  38  Querela abbatis de Mathaplana contra abbatissam Sanctae Mariae Regalis de Brugis, de Spina et de Sancto Petro de Gomer abbatibus committitur in plenaria Ordinis potestate pacificanda, etc., et quid inde, etc.  39  Querela abbatis de Forda contra abbatem de Senshem, de Tinterna et de Loco Sancti Ebduardi abbatibus committitur in plenaria Ordinis potestate pacificanda, et quid inde, etc.  40  Querela abbatis de Silvano contra abbatem de Candelio, de Bona valle ruthensi et de Bonacumba abbatibus committitur in plenaria Ordinis potestate, etc.  41  Querela abbatis de Campo contra abbatissam de Fonte, de Valle Sancti Petri et de Claustro abbatibus committitur in plenaria Ordinis potestate, etc.  42  Querela abbatis Vallis Sanctae contra abbatem Populeti, Sanctarum Crucum et de Rota abbatibus committitur in plenaria Ordinis potestate, et quid inde, etc.  43  Querela domini abbatis Cistercii contra abbatem de Roseriis, de Balerna et de Aurora abbatibus committitur in plenaria Ordinis potestate, et quid inde, etc.  44  Querela abbatissae de Regali contra abbatem de Berola, de Fiterio et de Oliva abbatibus committitur in plenaria Ordinis potestate, et quid inde, etc.  45  Querela abbatis Vallis viridis contra abbatissam de Ochero, de Spina et de Saltu novali abbatibus committitur in plenaria Ordinis potestate, etc.  46  Querela abbatis Speciosae vallis contra abbatissam de Pulkre, de Molesbrune, de Alesbrune committitur in plenaria Ordinis potestate, etc.  47  Cum sanctissimus pater noster Summus Pontifex monasterium Sanctae Mariae de Stirpeto Trannetensis dioecesis duxerit Ordini incorporandum ita quod abbas de Arabona mittat ibidem conventum et sit monasterio suo immediate subiectum, ipsius ordinatione humiliter deferens Capitulum generale, de Ripalta et de Sancto Vito abbatibus duxit firmiter iniungendum quod ad locum personaliter accedentes pensatis omnibus quae secundum Ordinem pensanda, mittant ibidem conventum, non expectata ulterius licentia Capituli generalis, et quid inde, etc. Ceterum cum idem Summus Pontifex monasterium Sancti Stephani de Rivomari monasterio Arabonae duxerit uniendum et monasterium Sancti Bartholomei de Carpineto monasterio Casaenovae, uniones ipsas gratas et ratas habet Capitulum generale, personis Ordinis quae in dicto monasterio Sancti Batholomei assidue morabantur concedens usum carnium regularem in loco ad hoc congrue deputato.  48  Inspectio loci in quo vult aedificare abbatiam monachorum dominus rex Ungariae, de Pelisio et de Bocham abbatibus committitur, etc.  49  Inspectio loci ad quem petit transferri abbatiam monialium de Host decanus Coloniensis, de Claustro et de Bridelar abbatibus committitur, etc.  50  Inspectio loci in quo fundare intendit abbatiam monachorum nobilis vir dominus de Rosamberch, marescallus Bohemiae, de Pangarbegin et de Pomach abbatibus committitur iterato in plenaria Ordinis potestate, et quid inde, etc.  51  Inspectio loci ad quem petit transferri abbatiam suam [abbas] de Hisenago, de Hameborne, de Hernetonse abbatibus committitur, etc.  52  Inspectio abbatiae monachorum quam vult fundare rex Bohemiae, de Bongu[rtenberg] et de Hilaria abbatibus committitur, etc.  53  Incorporatio abbatiae monachorum quam petit incorporari Ordini dominus episcopus Reginensis, de Porta et de Valcana abbatibus committitur in plenaria Ordinis potestate, et quid inde, etc., et sit filia Dunemundae.  54  Inspectio et incorporatio abbatiae Sancti Thesibodi Ordinis Sancti Benedicti, quam petit incorporari Ordini venerabilis pater archiepiscopus Moguntinus, de Ebrebarch et de Soenoya abbatibus committitur, etc., et sit filia de Coberbuch.  55  Inspectio abbatiae quam petit incorporari Ordini nobilis vir Xemenius de Faosi committitur de Scala Dei et de Populeto abbatibus etc., ut supra.  56  Incorporatio abbatiae monachorum de Buchonia quam petit incorporari Ordini episcopus Caminensis, de Doberam et de Novocampo abbatibus committitur, etc., ut supra, et sit filia de Dargon.  57  Cum clamosa insinuatio super multis excessibus auribus Capituli generalis insonuerit contra abbatem Fossae novae, praecipitur patri abbati ut praedictos excessus corrigat in plenaria Ordinis potestate, et quid inde, etc. 